Jou emosionele welstand kan ly onder Covid-19 - Solidariteit WêreldSolidariteit Wêreld
Tuis › Nuuskantoor › Jou emosionele welstand kan ly onder Covid-19
Woensdag | 31 Maart | 2021
Die Covid-19-pandemie het 'n impak op alle aspekte van die lewe, naamlik finansies, sosiale verhoudings, onderwys, fisiese gesondheid en veral psigiese gesondheid – 'n aspek wat tot op hede nie veel aandag geniet het nie. Die realiteit is dat die impak van hierdie pandemie nog vir jare deel van mense se lewe gaan wees.
Ons kyk na en doen die volgende:
PtaFM en PPE-uitdaging
Solidariteit begin die week met 'n inligtingsessie op PtaFM waar dr. Jerrie Bezuidenhout, 'n psigiater van Vista Kliniek, en dr. Dirk Hermann, bestuurshoof van Solidariteit, die impak van Covid-19 op jou emosionele welstand bespreek.
Op 6 April gaan die mediese span van Solidariteit en dr. Hermann 'n dag lank in volle PPE-drag werk en ons daag die oggendspan by PtaFM uit om in die glaskas in volle PPE-drag uit te saai.
Psigiatriese siektes word 'n tsunami
Psigiatriekenners voorspel dat die Covid-19-pandemie tot 'n tsunami van emosionele en psigiatriese probleme gaan lei. Die kenners reken dat gevalle van angsversteuring, depressie, selfdood en selfs posttraumatiese stresversteuring wêreldwyd gaan toeneem as gevolg van die probleme wat veroorsaak word deur die inperkingsmaatreëls, die vrees vir die virus en gevolge van die virussiekte.
Faktore soos self-isolasie en kwarantyn affekteer mense se normale aktiwiteite, roetines en werksaamhede, wat weer tot 'n toename in eensaamheid, angs, depressie, slaapversteurings, alkohol- en dwelmmisbruik of selfdoodneigings kan lei (WGO,2020c).
Solidariteit en Solidariteit Helpende Hand het as eerbetoon vir gesondheidswerkers op Maandag 1 Februarie 'n groot wit lint van 180 meter om Unitas Hospitaal in Centurion gespan as simbool van dankbaarheid teenoor die land se gesondheidswerkers.
Midvaal Hospitaal in Vereniging en Vista Kliniek in Centurion kry ook nou hulle eie Wit Strik en die gemeenskap kan hul boodskappe vir die gesondheidswerkers ook nou by hierdie gesondheidsinstellings gaan neerskryf.
Solidariteit Helpende Hand se welstandbarometer se doel is om mense by te staan in die werkherstelproses tydens en na die Covid-19-krisistyd. Hierdie welstandbarometer is deel van Solidariteit se omvattende Werkherstelprogram. Deur middel van die barometer kan persone 'n breë gevoel kry oor hoe dit met hul finansiële, werk-, emosionele en geestelike welstand gaan.
Die barometer is bloot 'n basiese aanduider van welstand. Indien nodig moet professionele hulp bekom word: https://welstand.solidariteit.co.za/welstandsbarometer/